La unua bloko
Rulŝtuparo al la kvara etaĝo
Manĝokorto kaj fitnesklubo
**Premier** (ruse *Премьер*) estas la aĉetdistra centro en Tjumeno (Rusio). Ĝi estis malfermita la 11-an de novembro 2005 kaj iĝis la unua aĉetdistra centro en la urbo.

Situo
-----

La aĉetcentro troviĝas en strato 50 Let VLKSM, ĉe angulo kun strato Melnikaite, 1700 metrojn for de strato Respubliko. Ĝis la 1990-aj jaroj tiu loko estis vaka, rezervita por konstruota helikopterejo de la apuda kardiologia centro. Tamen la helikopterejo neniam aperis dum apudaj terenoj estis paŝon post paŝo prikonstruataj. Post malfermo en 1998 de la Melnikaite-viadukto trans la Transsiberia fervojo, la apuda strato Melnikaite etendiĝis suden kaj iĝis grava trafikejo, altirante pliajn vizitantojn.

Priskribo
---------

La aĉetcentro konsistas el du paralelaj blokoj (linioj), kiuj etendiĝas laŭlonge de strato 50 Let VLKSM. Unue estis malfermita la suda linio, kiu konsistas el du etaĝoj kaj subtera etaĝo. Poste aldoniĝis la dua linio, kiu havas plian kvaran etaĝon. La blokoj estas kunigitaj je ĉiuj etaĝoj krom la kvara. Inter la butikoj haveblas famaj markoj kiel ECCO, Pierre Cardin, Collin’s, O'Stin, Van Cliff, Pandora ktp.

### La unua bloko

Unu bloko etendiĝas laŭlonge de strato strato 50 Let VLKSM kaj estas trietaĝa (kalkulante ankaŭ la subteran etaĝon). La enirejo troviĝas centre de la bloko, ĉe strato 50 Let VLKSM. En la subtera etaĝo funkcias superbazaro de hejmaj teknikaĵoj kaj vendejo de ĉipaj vestoj. La unuan kaj duan etaĝon okupas butikoj de vestoj, ŝuoj, kosmetikaĵoj, valizoj ktp. Funkcias lifto centre de la bloko, kuniganta ĉiujn tri etaĝojn. En la orienta parto, en koridoro ĉiam haveblas fotoekspozicioj.

### La dua bloko

La dua bloko etendiĝas laŭlonge de la unua, sed iom norde. La subteran etaĝon okupas granda supermerkato kun akompanaj vendejoj. En la unua etaĝo troviĝas vendejoj de vestoj, ŝuoj, horloĝoj, komputikaĵoj, salonoj de movtelefonaj firmaoj, vendejoj de poŝtelefonoj, kafo kaj teo. La duan etaĝon okupas vendejoj de vestoj kaj ŝuoj, inkluzive grandan supermerkaton de sportaĵoj. En la tria etaĝo funkcias plurhala kinejo, manĝokorto, fitnesklubo kaj akompanaj butikoj. En la tria etaĝo funkcias ankaŭ senpaga Wi-Fi *Tyumen Free* kun interfaco en la rusa kaj angla. Ĉiuj etaĝoj estas interligitaj per rulŝtuparoj, de la unua ĝis la tria eblas veturi per lifto, kiu troviĝas centre de la bloko. Haveblas vestejo.

La supermerkato troviĝas en la subtera etaĝo, do por revenigi aĉetĉarojn, lasitajn de aĉetantoj supre, oni devas de tempo al tempo inversigi la movon de la rultrotuaro, kondukanta supren. Dum tiu kelkminuta paŭzo la aĉetantoj devas atendi aŭ povas supreniri laŭ ŝtuparo de la unua bloko aŭ per tiea lifto (se kun aĉetĉaroj).

La bloko havas du enirejojn, ĉe ambaŭ finaĵoj. Ĉe la orienta finaĵo krom panduso haveblas ankaŭ lifto por handikapuloj.

Centre de la bloko, en atrio troviĝas fontano, ĉirkaŭ kiu staras benkoj.

La aĉetcentro fermiĝas je 22:00, sed la kinejo plu alireblas per aparta enirejo.

### Parkumejo

La subĉiela parkumejo ĉirkaŭas la aĉetcentron. Pli granda parkumejo troviĝas oriente de ĝi, sub viadukto trans la Siberia fervojo. Aliro al la parkumejo estas libera, gardistaro mankas. Okcidente de la aĉencentro situas benzinstacio.

Publika transporto
------------------

La plej proksimaj estas du bushaltejoj *50 Let VLKSM*, kiuj troviĝas ĉe ambaŭ flankoj de la samnoma strato tuj apud la aĉetcentro. Tra ili veturas nur du busaj itineroj (NN 60 kaj 88). Iom pli for, 160 metrojn norden, en strato Maligin troviĝas du haltejoj *Ploŝĉad Pamjati*. Plejparto de vizitantoj venas piede, marŝante de strato Respubliko tra la Placo de Memoro.

Vidu ankaŭ
----------

* Placo de Memoro
* Goodwin
* Kristall

Eksteraj ligiloj
----------------

* Oficiala retejo (ruse)

Referencoj
----------

1. ↑  Иваненко А. С. Новые прогулки по Тюмени. Тюмень, 2008. С. 37.

  

* Orienta fasadoOrienta fasado
* Trairejo inter la blokojTrairejo inter la blokoj
* La rultrotuaro kaj zoovendejo en subtera etaĝoLa rultrotuaro kaj zoovendejo en subtera etaĝo
* Metiista budo en subtera etaĝoMetiista budo en subtera etaĝo
* Ornamaĵo kaze de la Sankt-Valentena tagoOrnamaĵo kaze de la Sankt-Valentena tago
* Nokta enirejo de la kinejoNokta enirejo de la kinejo
* Lifto por handikapulojLifto por handikapuloj
* Kafejo en la kvara etaĝoKafejo en la kvara etaĝo

* Kategorio Premier (Tjumeno) en la Vikimedia Komunejo (Multrimedaj datumoj)



Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.